KIRJALLINEN KYSYMYS P-1263/02 esittäjä(t): Mihail Papayannakis (GUE/NGL) neuvostolle. Vallankaappaus Venezuelassa ja puheenjohtajavaltio Espanjan tiedonanto.



Virallinen lehti nro 309 E , 12/12/2002 s. 0103 - 0104



KIRJALLINEN KYSYMYS P-1263/02 esittäjä(t): Mihail Papayannakis (GUE/NGL) neuvostolle (24. huhtikuuta 2002) Aihe: Vallankaappaus Venezuelassa ja puheenjohtajavaltio Espanjan tiedonanto Viime viikolla Venezuelassa tapahtui maan demokraattisesti valitun presidentin Hugo Chavezin vastainen vallankaappaus. Vaikka presidentti syöstiin vallasta vain 48 tunniksi, puheenjohtajavaltio Espanja kiirehti tiedonannossaan tunnustamaan perustuslain vastaisen hallituksen. Euroopan unioni määrittää ja toteuttaa Amsterdamin sopimuksen 11 artiklan mukaan uskollisuuden ja keskinäisen yhteisvastuullisuuden hengessä yhteistä ulkopolitiikkaa, jonka tavoitteena on kehittää ja lujittaa kansanvaltaa ja oikeusvaltion periaatetta. Voisiko neuvosto kertoa, toimiko puheenjohtajavaltio Espanja myös muiden neljäntoista jäsenvaltion nimissä? Vastaus (30. syyskuuta 2002) 1. Neuvosto on seurannut tarkasti niiden poliittisten ja yhteiskunnallisten tapahtumien kehitystä, jotka johtivat väkivaltaisuuksiin 11. huhtikuuta ja rikkoivat perustuslain mukaisen tilanteen Venezuelassa. 2. Espanja antoi 12. huhtikuuta Euroopan unionin puheenjohtajavaltiona julkilausuman Venezuelan tilanteesta. Aloite oli Euroopan unionista tehdyn sopimuksen 18 artiklan mukainen; kyseisessä artiklassa todetaan muun muassa, että puheenjohtajavaltio edustaa unionia yhteiseen ulko- ja turvallisuuspolitiikkaan liittyvissä asioissa (18 artiklan 1 kohta) ja että puheenjohtajavaltio vastaa tämän osaston nojalla tehtyjen päätösten toteuttamisesta (18 artiklan 2 kohta). Kuten yleensäkin tehdään puheenjohtajavaltion julkilausumien suhteen, kaikille eurooppalaisille kumppaneille tiedotettiin asianmukaisesti kyseisestä aloitteesta. 3. Puheenjohtajavaltio totesi, että pitäen yhteyttä eurooppalaisiin kumppaneihinsa se seuraa erittäin huolestuneena Venezuelan tapahtumia, ei hyväksy ihmishenkien menetyksiä sekä ilmaisee osanottonsa uhrien omaisille. Puheenjohtajavaltio toi esiin myös täyden tukensa ja solidaarisuutensa Venezuelan kansalle ja pyysi kaikkien väkivaltaisuuksien lopettamista. Lopuksi se pyysi väliaikaista hallitusta kunnioittamaan demokraattisia arvoja ja instituutioita kriisin ratkaisemiseksi kansallisessa yhteisymmärryksessä sekä perusoikeuksia ja -vapauksia kunnioittaen. 4. EU on sittemmin saattanut suhteissaan Venezuelaan ilmaista tyytyväisyytensä demokraattisten instituutioiden palauttamisesta ja se antaa tukensa presidentti Chavezin sovinnontekoa ja vuoropuhelua edistäville aloitteille, jotka tähtäävät siihen, että Venezuelan kansa voi täysin kehittää demokratiaansa. 5. Neuvosto on toistuvasti korostanut, kuinka tärkeänä se pitää oikeusvaltion kehittämistä, ihmisoikeuksien ja perusvapauksien täysimääräistä kunnioittamista. 6. Neuvosto toivoo, että Venezuelan poliittiset ja yhteiskunnalliset toimijat samoin kuin tiedotusvälineet toimivat vastuuntuntoisesti vakauden säilyttämiseksi, jotta erimielisyyksistä voidaan sopia rauhanomaista ja rakentavaa vuoropuhelua käyden. 7. Neuvosto on myös ilmaissut täyden tukensa Amerikan maiden demokratian peruskirjalle sekä työlle, jota Amerikan valtioiden järjestö on tehnyt Venezuelan tilanteen suhteen. 8. Madridissa 16. ja 17. toukokuuta pidetty EU:n ja Latinalaisen Amerikan ja Karibian maiden toinen huippukokous sekä 18. toukokuuta pidetty EU:n ja Andien maiden yhteisön huippukokous tarjosivat lisää mahdollisuuksia vahvistaa alueille yhteisiä arvoja ja demokraattisia sitoumuksia.